वास्तव में, यह अपनी अश्लील राजनीति को छिपाने का तिलस्मी तरीका था। "आधा गाँव" का कुछ हिस्सा फारसी लिपि से मैंने और राही ने देवनागरी लिपि में करके, प्रयोग के तौर पर उस समय की प्रसिद्ध पत्रिका "ज्ञानोदय" में भेज दिया। यह अंश सम्पादक को बहुत पसन्द आया, उन्होंने ज्ञानोदय में १९६५ के आरम्भ में इसे प्रमुखता से छापा। इससे राही बहुत उत्साहित हुए। उर्दू से इसका पूरा लिप्यांतर किया गया। अप्रैल १९६५ में कमलेश्वर अलीगढ़ आए थे। मैंने कमलेश्वर जी से कहा कि "राही ने बहुत अच्छा उपन्यास लिखा है। एकदम अनूठा, हिन्दी में इस विषय-वस्तु पर अब तक कोई उपन्यास नहीं है। भाषा और शिल्प की दृष्टि से भी अद्भूत है। हिन्दी के पाठकों को पसन्द आएगा।"